***** ΚΑΝΟΝΙΣΜΟΣ (ΕΟΚ) αριθ. 2898/81 ΤΗΣ ΕΠΙΤΡΟΠΗΣ της 7ης Οκτωβρίου 1981 περί τροποποιήσεως των κανονισμών (ΕΟΚ) αριθ. 1371/81 περί λεπτομερειών διοικητικής εφαρμογής των νομισματικών εξισωτικών ποσών, (ΕΟΚ) αριθ. 243/78 περί εισαγωγής του προκαθορισμού των νομισματικών εξισωτικών ποσών, και (ΕΟΚ) αριθ. 52/81 περί λεπτομερειών εφαρμογής των εξισωτικών ποσών προσχωρήσεως Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, την πράξη προσχωρήσεως της Ελλάδος, τον κανονισμό (ΕΟΚ) αριθ. 974/71 του Συμβουλίου της 12ης Μαΐου 1971 περί ορισμένων μέτρων συγκυριακής πολιτικής που πρέπει να ληφθούν στο γεωργικό τομέα σαν συνέπεια της προσωρινής διευρύνσεως των ορίων διακυμάνσεως των νομισμάτων ορισμένων Κρατών μελών (1), όπως τροποποιήθηκε τελευταία από τον κανονισμό (ΕΟΚ) αριθ. 876/81 (2), και ιδίως το άρθρο 6, τον κανονισμό (ΕΟΚ) αριθ. 1/81 του Συμβουλίου της 1ης Ιανουαρίου 1981 περί καθορισμού των γενικών κανόνων του καθεστώτος των εξισωτικών ποσών προσχωρήσεως στον τομέα των σιτηρών (3), και ιδίως το άρθρο 8, και τις συναφείς διατάξεις των άλλων κανονισμών οι οποίοι θεσπίζουν τους γενικούς κανόνες του συστήματος των εξισωτικών ποσών που εφαρμόζονται στα γεωργικά προϊόντα ή τα εμπορεύματα τα οποία προέρχονται από τη μεταποίηση των γεωργικών προϊόντων, Εκτιμώντας: ότι ο κανονισμός (ΕΟΚ) αριθ. 1371/81 της Επιτροπής της 19ης Μαΐου 1981 (4) θέσπισε τις λεπτομέρειες διοικητικής εφαρμογής των νομισματικών εξισωτικών ποσών που εισήχθησαν από τον κανονισμό (ΕΟΚ) αριθ. 974/71· ότι έως τις 4 Οκτωβρίου 1981 η οικονομική ένωση Βελγίου - Λουξεμβούργου (UEBL) και οι Κάτω Χώρες αποφάσισαν να διατηρήσουν τις διακυμάνσεις των νομισμάτων τους, εντός των ορίων που ίσχυαν πριν από τις 9 Μαΐου 1971 και ότι δεν μετέβαλαν τη σχέση μεταξύ των νομισμάτων τους και ως εκ τούτου απεφεύχθη η εφαρμογή των νομισματικών εξισωτικών ποσών μεταξύ της UEBL και των Κάτω Χωρών· ότι, εν τούτοις, συνεπεία των προσαρμογών των τιμών που πραγματοποιήθηκαν εντός του πλαισίου του νομισματικού ευρωπαϊκού συστήματος, με ισχύ από τις 5 Οκτωβρίου 1981, η σχέση που υφίστατο μεταξύ του βελγικού/λουξεμβουργιανού φράγκου και του ολλανδικού φιορινιού τροποποιήθηκε· ότι, ως εκ τούτου, πρέπει να προβλεφθεί η εφαρμογή των νομισματικών εξισωτικών ποσών μεταξύ της UEBL και των Κάτω Χωρών καί, κατά συνέπεια, να τροποποιηθεί το άρθρο 24 του κανονισμού (ΕΟΚ) αριθ. 1371/81· ότι, άλλωστε πρέπει να εξετασθούν οι συνέπειες της προαναφερθείσας καταστάσεως καί, κατά συνέπεια, να προσαρμοσθούν οι κανονισμοί (ΕΟΚ) αριθ. 243/78 (5) και (ΕΟΚ) αριθ. 52/81 (6)· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη των σχετικών επιτροπών διαχειρίσεως, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 24 του κανονισμού (ΕΟΚ) αριθ. 1371/81 τροποποιείται ως ακολούθως: «Άρθρο 24 Για την εφαρμογή του παρόντος κανονισμού, το Βέλγιο και το Λουξεμβούργο (UEBL) θεωρούνται ως ένα Κράτος μέλος.» Άρθρο 2 Η παράγραφος 4 του άρθρου 1 του κανονισμού (ΕΟΚ) αριθ. 243/78 αντικαθίσταται από την ακόλουθη παράγραφο: «4. Για την εφαρμογή του παρόντος κανονισμού το Βέλγιο και το Λουξεμβούργο (UEBL) θεωρούνται σαν ένα Κράτος μέλος.» Άρθρο 3 Το άρθρο 11 του κανονισμού (ΕΟΚ) αριθ. 52/81 συμπληρώνεται με το ακόλουθο εδάφιο: «Εν τούτοις, για τα προϊόντα για τα οποία εφαρμόζονται τα νομισματικά εξισωτικά ποσά, ο κανόνας αυτός δεν εφαρμόζεται. Στην περίπτωση αυτή και μόνο, το Βέλγιο και το Λουξεμβούργο ( UEBL) θεωρούνται σαν ένα Κράτος μέλος.» Άρθρο 4 Ο παρών κανονισμός αρχίζει να ισχύει από την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος. Έγινε στις Βρυξέλλες, στις 7 Οκτωβρίου 1981.

[Source: multi_eurlex | Tokens: 3441]